Guvernul liberalo-militar al României a aplicat în mai puțin de o lună, de pe 24 martie până pe 19 aprilie, aproximativ 200.000 de amenzi populației pentru nerespectarea stării de urgență. Valoarea totală a amenzilor a fost de aproape 400 de milioane de lei, suma egală cu cea încasată în luna februarie din impozitul pe profit și de peste două ori mai ridicată decât cea încasată din taxe vamale.

În ultima perioadă au fost semnalate cazuri în care polițiștii aplică amenzi pentru motive ce pot sugera un exces de zel și o interpretare aparte a legii, precum faptul că data declarației pe proprie răspundere a fost modificată, deși rămâne în continuare lizibilă, sau că declarația nu este scrisă corect gramatical sau este scrisă prea urât de mână. Guvernul chiar a simțit nevoia să precizeze că pentru astfel de cazuri nu trebuie aplicate amenzi.

”Vreau să clarific câteva aspecte. În primul rând, polițiștii nu au normă de amenzi. Permanent colegii mei sunt sfătuiți să respecte drepturile și libertățile cetățenilor, să analizeze obiectiv fiecare caz în parte și să aplice măsurile legale doar atunci când situația o impune. Misiunea noastră este siguranța cetățeanului, iar prevenirea criminalității rămâne prima noastră opțiune. (...) Știm că sancțiunile pot părea mari, însă vreau să fac o precizare, scopul polițiștilor în aceste zile nu este - așa cum am mai spus – acela de a sancționa și acela de a fi alături de oameni, în special pentru a limita răspândirea noului coronavirus”, a declarat Comisarul de poliție Georgian Drăgan din cadrul Inspectoratului General al Poliției Române (IGPR).

Datele comparative analizate acum de Profit.ro relevă că, în ultimele trei săptămâni, poliția britanică a acordat 3.493 de amenzi și a întocmit 83 de doare penale. În România, numai în noaptea de Înviere au fost aplicate 3.384 de amenzi și întocmite 234 dosare penale.

Potrivit datelor Grupului de Comunicare Strategică, până pe 19 aprilie, organele de ordine din România au emis 198.751 amenzi în valoare de 380 de milioane de lei.

În februarie, lună în care veniturile publice încă n-au fost afectate grav de criza coronavirusului, potrivit execuției bugetare, au fost încasați 402 milioane de lei din impozitul pe profit și 184,2 milioane de lei din taxe vamale.

În lunile martie și aprilie, foarte probabil, sumele încasate la buget au scăzut considerabil, însă deocamdată Ministerul de Finanțe nu a publicat datele.

Suma percepută de la populație prin amenzi echivalează cu 4% din minusul de venituri la bugetul de stat stabilit prin rectificarea bugetară efectuată la mijlocul lunii aprilie. Potrivit acesteia, veniturile la bugetul de stat vor scădea în 2020 cu 9,8 miliarde de lei.

Evoluția numărului și valorilor amenzilor acordate de autorități de la instaurarea stării de urgență

Dacă poliția va continua să amendeze în același ritm populația până la finalul stării de urgență (în ipoteza optimistă în care aceasta va fi ridicată la mijlocul lunii mai), sumele aferente vor echivala cu peste 10% din scăderea de venituri la bugetul de stat și cu 2/3 din scăderea de venituri încasate din impozitul pe venit, estimată în rectificare la 1,5 miliarde lei.

Procentul ar putea fi și mai ridicat, starea de nervozitate a populației fiind în creștere în ultimul timp după o lună de “distanțare socială”, dar și ca urmare a majorării, începând cu luna aprilie a nivelului amenzilor.

Astfel, amenzile pentru persoanele fizice care nu respectă ordonanțele militare au crescut la minimum 2.000 de lei și maximum 20.000 de lei, față de minimum 100 de lei și maximum 5.000 de lei, cât erau până atunci.

Amenda minimă pentru persoanele juridice care nu respectă ordonanțele militare a fost majorată, de asemenea, de la 1.000 de lei, cât era până pe 1 aprilie, la 10.000 de lei. Maximul amenzii pentru persoane juridice rămâne stabilit la 70.000 de lei.